CELEX: 32009L0159
Language: el
Date: 2009-12-16 00:00:00
Title: Οδηγία 2009/159/ΕΕ της Επιτροπής, της 16ης Δεκεμβρίου 2009 , για την τροποποίηση της οδηγίας 76/768/ΕΟΚ του Συμβουλίου σχετικά με τα καλλυντικά προϊόντα, με σκοπό την προσαρμογή του παραρτήματος ΙΙΙ στην τεχνική πρόοδο (Κείμενο που παρουσιάζει ενδιαφέρον για τον ΕΟΧ)

18.12.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 336/29
            
         
      ΟΔΗΓΊΑ 2009/159/ΕΕ ΤΗΣ ΕΠΙΤΡΟΠΉΣ
   
   της 16ης Δεκεμβρίου 2009
   για την τροποποίηση της οδηγίας 76/768/ΕΟΚ του Συμβουλίου σχετικά με τα καλλυντικά προϊόντα, με σκοπό την προσαρμογή του παραρτήματος ΙΙΙ στην τεχνική πρόοδο
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για την Ευρωπαϊκή Ένωση και τη συνθήκη για τη λειτουργία της Ευρωπαϊκής Ένωσης,
   την οδηγία 76/768/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθεσιών των κρατών μελών των αναφερομένων στα καλλυντικά προϊόντα (1), και ιδίως το άρθρο 8 παράγραφος 2,
   Κατόπιν διαβούλευσης με την επιστημονική επιτροπή για την ασφάλεια των καταναλωτών,
   Εκτιμώντας τα ακόλουθα:
   
               (1)
            
            
               Σύμφωνα με τη στρατηγική αξιολόγησης της ασφάλειας των ουσιών που χρησιμοποιούνται σε βαφές μαλλιών, συμφωνήθηκε με τα κράτη μέλη και τα ενδιαφερόμενα μέρη ότι η 31η Δεκεμβρίου 2007 ενδείκνυται για να υποβληθούν στην επιστημονική επιτροπή για την ασφάλεια των καταναλωτών (στο εξής «ΕΑΑΚ») τα επιστημονικά στοιχεία σχετικά με τα προϊόντα αντίδρασης που σχηματίζονται από οξειδωτικές ουσίες βαφής μαλλιών στο τριχωτό της κεφαλής και σχετικά με την ασφάλειά τους για τον καταναλωτή.
            
         
               (2)
            
            
               Σήμερα, υπάρχουν 31 ουσίες βαφής μαλλιών η προσωρινή χρήση των οποίων επιτρέπεται στα καλλυντικά προϊόντα μέχρι τις 31 Δεκεμβρίου 2009, τηρουμένων των περιορισμών και των προϋποθέσεων που αναφέρονται στο παράρτημα ΙΙΙ μέρος 2 της οδηγίας 76/768/ΕΟΚ. Τα απαιτούμενα επιστημονικά στοιχεία για την ασφάλεια των προϊόντων αντίδρασης που σχηματίζονται από οξειδωτικές ουσίες βαφής μαλλιών υποβλήθηκαν από τη βιομηχανία καλλυντικών στην ΕΑΑΚ πριν από τη συμφωνηθείσα προθεσμία της 31ης Δεκεμβρίου 2007.
            
         
               (3)
            
            
               Η ΕΑΑΚ αξιολόγησε τα υποβληθέντα στοιχεία για την ασφάλεια. Τον Ιανουάριο του 2009 η ΕΑΑΚ κατέληξε στη γνώμη της ότι δεν είναι σε θέση να αξιολογήσει πλήρως τον κίνδυνο των προϊόντων αντίδρασης των οξειδωτικών ουσιών που χρησιμοποιούνται στις βαφές μαλλιών επειδή ο φάκελος που υπέβαλε η βιομηχανία καλλυντικών είναι ελλιπής. Η βιομηχανία καλλυντικών απάντησε στη γνώμη της ότι προτίθεται να υποβάλει τα στοιχεία που λείπουν το αργότερο μέχρι τον Σεπτέμβριο του 2009.
            
         
               (4)
            
            
               Λαμβάνοντας υπόψη τα παραπάνω, η εκτίμηση κινδύνου των υποβληθέντων συμπληρωματικών στοιχείων και η τελική γνώμη της ΕΑΑΚ για την ασφάλεια των προϊόντων αντίδρασης θα απαιτήσει μια χρονική περίοδο μεγαλύτερη από την προσωρινή προθεσμία της 31ης Δεκεμβρίου 2009 για τις ουσίες που αναφέρονται στο μέρος 2 του παραρτήματος ΙΙΙ.
            
         
               (5)
            
            
               Επομένως, πριν από την προσωρινή προθεσμία, δεν μπορούν να θεσπιστούν οριστικές κανονιστικές διατάξεις για τις 31 ουσίες βαφής μαλλιών που αναφέρονται στο μέρος 2 του παραρτήματος ΙΙΙ, βάσει της εκτίμησης κινδύνου των προϊόντων αντίδρασης, ούτε να μεταφερθούν στο δίκαιο των κρατών μελών. Γι’ αυτό, πρέπει να παραταθεί η προσωρινή χρήση τους σε καλλυντικά προϊόντα, τηρουμένων των περιορισμών και των προϋποθέσεων που αναφέρονται στο παράρτημα ΙΙΙ μέρος 2. Η νέα προθεσμία της 31ης Δεκεμβρίου 2010 θεωρείται επαρκής για τη θέσπιση οριστικών κανονιστικών διατάξεων για αυτές τις ουσίες.
            
         
               (6)
            
            
               Επομένως, η οδηγία 76/768/ΕΟΚ πρέπει να τροποποιηθεί αναλόγως.
            
         
               (7)
            
            
               Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για τα καλλυντικά προϊόντα,
            
         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Τροποποίηση της οδηγίας 76/768/ΕΟΚ
   Στους αύξοντες αριθμούς 3, 4, 5, 6, 10, 11, 12, 16, 19, 20, 21, 22, 25, 26, 27, 29, 31, 32, 33, 34, 35, 36, 37, 38, 39, 44, 48, 49, 50, 55, και 56 της στήλης ζ) στο παράρτημα ΙΙΙ μέρος 2 της οδηγίας 76/768/ΕΟΚ, η ημερομηνία «31.12.2009» αντικαθίσταται από την ημερομηνία «31.12.2010».
   Άρθρο 2
   Μεταφορά στο εθνικό δίκαιο
   1.   Τα κράτη μέλη θεσπίζουν και δημοσιεύουν, μέχρι τις 31 Δεκεμβρίου 2009 το αργότερο, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
   Εφαρμόζουν τις εν λόγω διατάξεις από την 1η Ιανουαρίου 2010.
   Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
   2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
   Άρθρο 3
   Θέση σε ισχύ
   Η παρούσα οδηγία αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 4
   Αποδέκτες
   Η παρούσα οδηγία απευθύνεται στα κράτη μέλη.
   
      Βρυξέλλες, 16 Δεκεμβρίου 2009.
      
         
            Για την Επιτροπή
         
         
            Πρόεδρος
         
         José Manuel BARROSO
         
      
   
   
      (1)  ΕΕ L 262 της 27.9.1976, σ. 169.